CELEX: 32021D1878
Language: da
Date: 2021-10-25 00:00:00
Title: Kommissionens gennemførelsesafgørelse (EU) 2021/1878 af 25. oktober 2021 om udpegelse af topdomæneadministratoren for topdomænet .eu (EØS-relevant tekst)

26.10.2021   
               
               
                  DA
               
               
                  Den Europæiske Unions Tidende
               
               
                  L 378/22
               
            
         KOMMISSIONENS GENNEMFØRELSESAFGØRELSE (EU) 2021/1878
         af 25. oktober 2021
         om udpegelse af topdomæneadministratoren for topdomænet .eu
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/517 af 19. marts 2019 om gennemførelse af topdomænet .eu og dets funktion og om ændring og ophævelse af forordning (EF) nr. 733/2002 og om ophævelse af Kommissionens forordning (EF) nr. 874/2004 (1), særlig artikel 8,
         under henvisning til Kommissionens delegerede forordning (EU) 2020/1083 af 14. maj 2020 om supplerende regler til Europa-Parlamentets og Rådets forordning (EU) 2019/517 vedrørende kriterierne for kvalificering og udvælgelse og proceduren for udpegelse af topdomæneadministratoren for topdomænet .eu, særlig artikel 9, stk. 3 (2), og
         ud fra følgende betragtninger:
         
                     (1)
                  
                  
                     Kommissionen udpeger den topdomæneadministrator, der har til opgave at organisere, administrere og forvalte topdomænet .eu, på grundlag af en åben, gennemsigtig og ikkediskriminerende udvælgelsesprocedure. Udvælgelsesproceduren organiseres af Kommissionen i to faser, hvor Kommissionen først skal vurdere, om ansøgerne lever op til kvalifikationskriterierne, og derefter foretage en rangordning af de ansøgere, der gør det, på grundlag af de udvælgelseskriterier, der er fastsat i Kommissionens delegerede forordning (EU) 2020/1083.
                  
               
                     (2)
                  
                  
                     Den nuværende kontrakt om organisering, administration og forvaltning af topdomænet .eu mellem Kommissionen og topdomæneadministratoren blev undertegnet den 10. oktober 2014 for en periode på fem år og blev derefter forlænget i 2019 med yderligere tre år. Den udløber den 12. oktober 2022.
                  
               
                     (3)
                  
                  
                     Kommissionen offentliggjorde en indkaldelse af interessetilkendegivelser med henblik på udvælgelse af topdomæneadministratoren for .eu (2021-026011) i Den Europæiske Unions Tidende den 1. marts 2021, hvori organisationer med interesse i at varetage ansvaret for at organisere, administrere og forvalte topdomænet .eu, blev opfordret til at indsende ansøgninger.
                  
               
                     (4)
                  
                  
                     Indkaldelsen blev afsluttet den 18. maj 2021, og der blev modtaget fem ansøgninger.
                  
               
                     (5)
                  
                  
                     I den første fase af udvælgelsesproceduren vurderede Kommissionen, om der forelå udelukkelseskriterier, og om ansøgerne levede op til kvalifikationskriterierne. Fire ansøgninger blev anset for at leve op til kvalifikationskriterierne. Listen over ansøgere, der levede op til kvalifikationskriterierne, blev offentliggjort den 9. juli 2021, og Kommissionen underrettede hver enkelt ansøger om resultatet af procedurens første fase.
                  
               
                     (6)
                  
                  
                     I procedurens anden fase vurderede Kommissionen de ansøgere, der levede op til kvalifikationskriterierne, og fastsatte en rangordning på grundlag af udvælgelseskriterierne. Kommissionen vurderede ansøgningerne og opstillede en resultattavle med de individuelle point for hver af ansøgningerne. Ansøgningernes kvalitet blev vurderet i overensstemmelse med indkaldelsens afsnit 3.2 ud fra den tilbudte tjenestekvalitet, det tilbudte niveau af menneskelige og tekniske ressourcer til at udføre topdomæneadministratorens opgaver og den tilbudte finansielle og overholdelsesmæssige kapacitet til at udføre topdomæneadministratorens opgaver. Kommissionen modtog også bistand til analysen af ansøgningerne fra eksterne uafhængige eksperter.
                  
               
                     (7)
                  
                  
                     Kommissionen fastlagde ansøgernes rangorden. Den højst rangerede ansøger, European Registry for Internet Domains (EURid), bør udpeges som den næste topdomæneadministrator for .eu og indbydes til forhandlinger om at underskrive kontrakten i overensstemmelse med indkaldelsen af ansøgninger. Kontrakten skal være underlagt principperne i Kommissionens gennemførelsesforordning (EU) 2020/857 (3).
                  
               
                     (8)
                  
                  
                     I henhold til artikel 10 i delegeret forordning (EU) 2020/1083 vil Kommissionen, hvis kontraktforhandlingerne mellem den udvalgte ansøger og den ordregivende myndighed afsluttes uden indgåelse af en kontrakt, udpege den næstrangerende ansøger som topdomæneadministrator —
                  
               VEDTAGET DENNE AFGØRELSE:
         
            Artikel 1
            European Registry for Internet Domains (EURid) er topdomæneadministrator for .eu-topdomænet med ansvar for organisation, forvaltning og administration af topdomænet .eu i henhold til artikel 8, stk. 3, i forordning (EU) 2019/517 og med forbehold af bestemmelserne i artikel 2.
         
         
            Artikel 2
            European Registry for Internet Domains (EURid) tilbydes at indgå en kontrakt, der indeholder betingelserne for Kommissionens tilsyn med topdomæneadministratorens organisation, administration og forvaltning af topdomænet .eu, jf. artikel 8, stk. 4, i forordning (EU) 2019/517.
            Hvis kontraktforhandlingerne mellem European Registry for Internet Domains (EURid) og Kommissionen afsluttes uden indgåelse af en kontrakt, udpeges den næstrangerende ansøger som topdomæneadministrator i overensstemmelse med artikel 10 i delegeret forordning (EU) 2020/1083.
            Koncessionskontrakten om tjenesteydelser indgås for en indledende periode på fem år og kan forlænges én gang for en yderligere periode på højst fem år.
         
         
            Artikel 3
            Kommissionens delegerede afgørelse 2014/207/EU (4) ophæves.
         
         
            Artikel 4
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 25. oktober 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 91 af 29.3.2019, s. 25.
         
            (2)  EUT L 239 af 24.7.2020, s. 1.
         
            (3)  Kommissionens gennemførelsesforordning (EU) 2020/857 af 17. juni 2020 om fastlæggelse af de principper, der skal indgå i kontrakten mellem Europa-Kommissionen og topdomæneadministratoren for topdomænet .eu i henhold til Europa-Parlamentets og Rådets forordning (EU) 2019/517 (EUT L 195 af 19.6.2020, s. 52).
         
            (4)  Kommissionens gennemførelsesafgørelse 2014/207/EU af 11. april 2014 om udpegelse af en administrator for topdomænet .eu (EUT L 109 af 12.4.2014, s. 41).